**Leabhrán Faisnéise d’Iarrthóirí**

Tá an tÚdarás Náisiúnta Míchumais tiomanta do bheartas comhdheise a leanúint. Reáchtálfaidh an tÚdarás Náisiúnta Míchumais an próiseas earcaíochta seo de réir an dea-chleachtais i gcomhair Ceapacháin chun Post sa Státseirbhís agus sa tSeirbhís Phoiblí arna ullmhú ag [an gCoimisiún um Cheapacháin Seirbhíse Poiblí](http://www.cpsa.ie).

An tÚdarás Náisiúnta Míchumais

25 Bóthar Chluaidh

Baile Átha Cliath, D04 E409

[www.nda.ie](http://www.nda.ie/)

Teileafón: (353) 01 608 0400

Grád: Painéal Oifigeach Cléireachais (Lánaimseartha agus/nó Páirtaimseartha, Buan agus/nó Sainchuspóir)

Ag tuairisciú do: Ainmní Cheann na Rannóige iomchuí

An tÚdarás is Fostóir: An tÚdarás Náisiúnta Míchumais

Láthair: 25 Bóthar Chluaidh, Droichead na Dothra, Baile Átha Cliath, D04 E409

Is é an tÚdarás Náisiúnta Míchumais (ÚNM) an comhlacht reachtúil neamhspleách a sholáthraíonn comhairle shaineolaíoch don Aire Leanaí, Comhionannais, Míchumais, Lánpháirtíochta agus Óige ar bheartas agus cleachtas a bhaineann le daoine a bhfuil míchumas orthu. Sa chleachtas, comhlíonann ÚNM an ról sin trí chomhairle a chur ar oifigigh sa Roinn Leanaí, Comhionannais, Míchumais, Lánpháirtíochta agus Óige, i Ranna eile Rialtais agus i bpríomhghníomhaireachtaí stáit agus trí chomhairle dhíreach a chur ar an Aire.

Áirítear le feidhmeanna reachtúla an Údaráis Náisiúnta Míchumais:

* gníomhú mar chomhlacht náisiúnta lárnach a chuideoidh leis an Aire i dtaca le comhordú agus forbairt an bheartais míchumais;
* tionscadail agus gníomhaíochtaí taighde a ghabháil de láimh nó a choimisiúnú, nó comhoibriú iontu, agus cuidiú a thabhairt i dtaca le forbairt faisnéise staidrimh chun pleanáil, soláthar agus monatóireacht a dhéanamh maidir le cláir mhíchumais agus le seirbhísí míchumais;
* comhairle a chur ar an Aire maidir le caighdeáin le haghaidh cláir mhíchumais agus le seirbhísí míchumais, cóid chleachtais a ullmhú, agus monatóireacht a dhéanamh ar chur chun feidhme na gcaighdeán agus na gcód ina leith sin;
* monatóireacht a dhéanamh ar fhostú daoine a bhfuil míchumas orthu san earnáil phoiblí in aghaidh na spriocanna atá socraithe sa reachtaíocht;
* tríd an Lárionad Sármhaitheasa i nDearadh Uilíoch, úsáid an deartha uilíoch a chur chun cinn sa timpeallacht thógtha, i dtáirgí, i seirbhísí agus i dteicneolaíocht faisnéise agus cumarsáide ionas gur féidir le gach duine iad a rochtain, a thuiscint agus a úsáid, beag beann ar a n-aois, a méid, a gcumas nó a míchumas.

Tá tuilleadh faisnéise ar fáil ar shuíomh Gréasáin ÚNM ag <http://www.nda.ie> agus ar shuíomh Gréasáin an Lárionaid Sármhaitheasa i nDearadh Uilíoch ag <https://universaldesign.ie/>

Bunaíodh an Lárionad Sármhaitheasa i nDearadh Uilíoch le héifeacht ón 1 Eanáir 2007 mar chuid de ÚNM de réir na gceanglas san Acht um Míchumas 2005.

# Sainchuntas Poist

Is mian le ÚNM Painéal Oifigeach Cléireachais a bhunú chun folúntais Lánaimseartha agus/nó Páirtaimseartha, Bhuana agus/nó Sainchuspóra a d’fhéadfadh teacht aníos san eagraíocht sa chéad dá bhliain eile a líonadh. Tuairisceoidh an sealbhóir poist d’ainmní Cheann na Rannóige iomchuí.

Is é a bheidh sna príomhchúraimí a bheidh ar an sealbhóir poist ná cabhair agus tacaíocht a thabhairt don Údarás Náisiúnta Míchumais trí sheirbhísí cléireachais agus riaracháin a sholáthar.

Is féidir go ndéanfar an sealbhóir poist a ath-imlonnú ag leibhéal an Oifigigh Cléireachais chuig aon réimse oibre laistigh den eagraíocht, de réir mar is gá. I láthair na huaire, tá ÚNM struchtúrtha faoi thrí Rannóg: an Rannóg Seirbhísí Corparáideacha; an Rannóg Taighde, Beartais agus Gnóthaí Poiblí; agus Rannóg Caighdeán agus Monatóireachta an Lárionaid Sármhaitheasa i nDearadh Uilíoch.

Chun an ról seo a chur chun feidhme go rathúil, is gá roinnt príomhchaidreamh a chothú agus a fhorbairt. Áireofar leo sin caidrimh le comhghleacaithe agus le pearsana ó Ranna éagsúla eile, ó ghníomhaireachtaí éagsúla eile agus ó sheirbhísí conraithe éagsúla eile. Beifear ag súil le hard-solúbthacht, le hard-seirbhís do chustaiméirí agus le sárscileanna eagrúcháin agus riaracháin.

Mar bhall d’fhoireann ÚNM, beifear ag súil leis go rannchuideoidh an sealbhóir poist go gníomhach le forbairt fhoriomlán ÚNM agus go nglacfaidh sé/sí páirt ghníomhach san fhorbairt sin. Táthar ag súil leis freisin go gcuirfidh sé/sí beartais ÚNM chun cinn i gcónaí, go ndéanfaidh sé/sí ionadaíocht éifeachtach do ÚNM agus go gcloífidh sé/sí le luachanna ÚNM.

## Príomhdhualgais agus Príomhfhreagrachtaí

Áireofar na nithe seo a leanas leis na príomhdhualgais agus leis na príomhfhreagrachtaí:

* Obair ghinearálta chléireachais, e.g., déileáil le ríomhphoist agus le comhfhreagras, orduithe ceannaigh agus sonraisc a phróiseáil, agus dualgais fáilteachais, lena n-áireofar dualgais fáiltithe, a chomhlíonadh;
* Tacú le bainisteoirí líne agus le comhghleacaithe ina réimse oibre;
* Obair mar chuid d’fhoireann chun tacú le bunspriocanna inghnóthaithe na dtionscadal;
* Cumarsáid a dhéanamh le geallsealbhóirí agus déileáil leo, e.g., freagraí a thabhairt ar cheisteanna agus faisnéis a sholáthar ar bhealach éifeachtach éifeachtúil agus laistigh de thréimhsí socraithe;
* Na caighdeáin cháilíochta is airde i seirbhís do chustaiméirí a sholáthar go hinmheánach agus go seachtrach;
* Teicneolaíocht na Faisnéise a úsáid ar bhonn laethúil, e.g., Foireann MS Office amhail Word/Excel/Outlook, etc.;
* Comhaid a nuashonrú agus a chothabháil, lena n-áireofar faisnéis a chur isteach agus cabhrú le doiciméid amhail litreacha, tuarascálacha, athbhreithnithe agus aighneachtaí a ullmhú;
* Taifid ardchaighdeáin a chothabháil ar bhealach críochnúil eagraithe;
* Tacaíocht lóistíochúil a thabhairt do chruinnithe agus d’imeachtaí;
* An obair ar fad a sheiceáil go críochnúil chun a chinntiú go bhfuil sí curtha i gcrích ar ardchaighdeán;
* Tabhairt faoi obair ar bhealach cúramach rianúil agus cruinneas a thaispeáint i gcónaí, fiú nuair atá gnáthobair/obair atriallach á déanamh;
* Tabhairt faoi oiliúint, de réir mar is gá;
* Aon dualgais eile a shannfar.

Tabhair faoi deara: Níor cheart na dualgais agus na freagrachtaí atá curtha ar áireamh sa sainchuntas poist seo a mheas a bheith cuimsitheach agus is féidir go gcuirfear dualgais bhreise nó freagrachtaí breise leo nó go n-athrófar iad de réir mar is gá.

## Sonraíocht faoin bPearsa

Agus iarratas á dhéanamh acu ar an bpost, moltar go mór d’iarratasóirí a thaispeáint go soiléir conas a chomhlíonann siad na ceanglais bhunriachtanacha agus na hinniúlachtaí seo a leanas. Is féidir go n-áireofar leis an bpróiseas roghnúcháin iarrthóirí a ghearrliostú ar bhonn na faisnéise atá tugtha san fhoirm iarratais. Dá bhrí sin, tá sé le do leas féin cuntas mionsonraithe cruinn a thabhairt ar conas a chomhlíonann do scileanna, do bhuanna pearsanta, do cháilíochtaí agus do thaithí na ceanglais le haghaidh an phoist.

Meastar na critéir seo a leanas a bheith **bunriachtanach** le haghaidh an phoist:

* Ní mór d’iarrthóirí an t-eolas, na scileanna agus na hinniúlachtaí a theastaíonn chun an ról a chomhlíonadh a bheith acu;
* An cumas agus an inniúlacht chun an ról a chomhlíonadh ar ardchaighdeán;
* Dea-leibhéal ginearálta oideachais ar Leibhéal 4 ar a laghad de chuid Dhearbhú Cáilíochta agus Cáilíochtaí Éireann;
* Sárscileanna cumarsáide oifigbhunaithe, lena n-áireofar ríomhphoist agus litreacha a scríobh agus nótaí a thógáil, agus an cumas chun cumarsáid a dhéanamh ar bhealach soiléir achomair nó an cumas chun scileanna den sórt sin a ghnóthú go tapa;
* Scileanna cuí TFC, lena n-áireofar MS Word, Excel agus Outlook;
* An cumas chun dul ar aghaidh agus rudaí a dhéanamh;
* An cumas chun glacadh le treoir agus chun treoracha a leanúint, le linn obair go neamhspleách agus mar chuid d’fhoireann;
* Scileanna éifeachtacha eagrúcháin agus an cumas chun obair a chur in ord tosaíochta go héifeachtach;
* Solúbthacht sa chur chuige a ghlacann iarrthóirí i leith na hoibre;
* Urraim do chomhghleacaithe agus do chomhoibrithe, agus tuiscint ar a ról laistigh den fhoireann.

Meastar na critéir seo a leanas a bheith **inmhianaithe** le haghaidh an phoist:

* Taithí roimhe ar sheirbhís do chustaiméirí
* Cumas cruthaithe chun obair go héifeachtach laistigh d’fhoireann.
* Eolas ar réimsí a bhaineann leis an míchumas nó spéis sna réimsí sin.

De bhreis ar an méid thuas, is leagtha amach thíos atá na Príomhinniúlachtaí le haghaidh feidhmíocht éifeachtach ag an leibhéal seo.

# Inniúlachtaí don ról ag Leibhéal an Oifigigh Cléireachais:

## Obair bhuíne

1. Tugann sé/sí urraim do chomhghleacaithe agus do chomhoibrithe
2. Déanann sé/sí dea-chaidreamh oibre le daoine eile a fhorbairt agus a chothú agus comhroinneann sé/sí faisnéis agus eolas de réir mar is cuí
3. Tairgeann sé/sí a smaointe agus a d(h)earcthaí féin
4. Tuigeann sé/sí a ról féin san fhoireann agus déanann sé/sí a d(h)ícheall cur léi

## Bainistíocht / Próiseáil Faisnéise

1. Tugann sé/sí faoin obair ar fad ar bhealach críochnúil eagraithe agus soláthraíonn sé/sí í ar an mbealach sin
2. Leanann sé/sí nósanna imeachta agus prótacail, agus tuiscint a bheith aige/aici ar a luach agus ar an mbunús atá leo
3. Coimeádann sé/sí taifid ardcháilíochta a fhéadann daoine eile a thuiscint go réidh
4. Baineann sé/sí tátail chuí as faisnéis
5. Molann sé/sí dóigheanna nua le nithe a dhéanamh ar bhealach níos fearr agus níos éifeachtúla
6. Tá sé/sí compordach oibriú le cineálacha difriúla faisnéise, e.g., faisnéis scríofa, faisnéis uimhriúil agus cairteacha, agus déanann sé/sí ríomhanna amhail uimhríocht, céatadáin, etc.

## Soláthar Torthaí

1. Glacann sé/sí freagracht as obair agus coinníonn sé/sí léi go dtí an chéad leibhéal cuí eile
2. Cuireann sé/sí obair i gcrích go tráthúil
3. Oireann sé/sí go mear do bhealaí nua le hobair a dhéanamh
4. Seiceálann sé/sí an obair ar fad go críochnúil chun a chinntiú go bhfuil sí curtha i gcrích ar chaighdeán ard agus foghlaimíonn sé/sí ó mheancóga
5. Scríobhann sé/sí le gramadach cheart agus le litriú ceart agus baineann sé/sí tátail réasúnacha as treoracha scríofa
6. Aithníonn agus tuigeann sé/sí an phráinn agus an tábhacht a bhaineann le tascanna difriúla
7. Taispeánann sé/sí tionscnaíocht agus solúbthacht agus é ag cinntiú go soláthraítear an obair
8. Tá sé/sí féintuilleamaíoch agus úsáideann sé/sí breithiúnas i dtaca le cén uair a iarrfaidh sé/sí treoir ó bhainisteoir nó ó chomhghleacaithe

## Scileanna maidir le Seirbhís do Chustaiméirí agus Scileanna Cumarsáide

1. Éisteann sé/sí go gníomhach le daoine eile agus féachann sé/sí lena dtuairimí/ lena ndualgais/ lena riachtanais a thuiscint
2. Tuigeann sé/sí na céimeanna agus na próisis nach mór do chustaiméirí dul tríothu agus is féidir leis/léi iad a mhíniú go soiléir
3. Tá sé/sí urramach, cúirtéiseach agus gairmiúil agus coinníonn sé/sí guaim air/uirthi féin, fiú i ndálaí dúshlánacha
4. Is féidir leis/léi bheith láidir nuair is gá agus cumarsáid a dhéanamh go muiníneach agus go húdarásach
5. Déanann sé/sí cumarsáid shoiléir agus líofa ó bhéal agus i scríbhinn

## Saineolas, Oilteacht agus Féinfhorbairt

1. Déanann sé/sí forbairt agus coinneáil ar na scileanna agus an oilteacht a theastaíonn chun feidhmiú go héifeachtach sa ról, e.g., cineálacha ábhartha teicneolaíochta, córais TF, scarbhileoga, Microsoft Office, beartais ábhartha, etc.
2. Tá tuiscint shoiléir aige/aici ar an ról, ar na cuspóirí agus ar na spriocanna agus conas a thagann siad le hobair an aonaid
3. Tá sé/sí tiomanta d’fhéinfhorbairt agus féachann sé/sí lena f(h)eidhmíocht phearsanta féin a fheabhsú i gcónaí

## Treallús agus Tiomantas do Luachanna Seirbhíse Poiblí

1. Déanann sé/sí dianiarracht sheasmhach ardleibhéal feidhmíochta a bhaint amach agus seirbhís ardcháilíochta a sholáthar
2. Freastalaíonn sé/sí ar Rialtas na hÉireann agus ar mhuintir na hÉireann
3. Tá sé/sí críochnúil coinsiasach, fiú nuair a bhíonn gnáthobair i gceist
4. Tá sé/sí díograiseach agus athléimneach agus léiríonn sé/sí buanseasmhacht in aghaidh dúshlán agus nithe a chuireann cúl air/uirthi
5. Is duine ionraic iontaofa é/í
6. Gníomhaíonn sé/sí go hionraic i gcónaí

# Treoir maidir leis an bPróiseas Roghnúcháin

## Conas Iarratas a Dhéanamh

Ba cheart do gach iarrthóir an fhoirm iarratais a íoslódáil agus a chomhlánú. A luaithe a bheidh an fhoirm iarratais comhlánaithe, seol ar ais í, mar aon le litir chumhdaigh (dhá leathanach ar a mhéad), chuig recruitment2@nda.ie.

Ba cheart d’iarrthóirí a chur in iúl ina litir chumhdaigh agus ina bhfoirm iarratais freisin an bhfuil spéis acu i ról lánaimseartha agus/nó i ról páirtaimseartha agus i ról buan agus/nó i ról sainchuspóra.

Ní ghlacfar le hiarratais tar éis an dáta deiridh, **arb é 2pm am áitiúil Dé Luain an 24 Feabhra 2025 é.**

Nílimid in ann glacadh le hiarratais chóipe crua a chuirtear isteach leis an bpost. Ní mór iarratais a bheith curtha isteach le ríomhphost chun go mbreithneofar iad.

Mura mbeidh admháil á rá go bhfuarthas an t-iarratas uait faighte agat laistigh de 24 uair an chloig tar éis an t-iarratas a dhéanamh, déan teagmháil le recruitment2@nda.ie.

Is faoi gach iarratasóir atá sé a chinntiú go bhfaighidh sé/sí an chumarsáid ar fad ón Údarás Náisiúnta Míchumais. Moltar duit do ríomhphoist a sheiceáil ar bhonn tráthrialta ar fud an chomórtais agus a chinntiú freisin go seiceálfaidh tú fillteáin dramhaíola/turscair toisc go bhféadfadh go scagfaí ríomhphoist go mícheart.

Ní ghlacann an tÚdarás Náisiúnta Míchumais le haon fhreagracht as teachtaireachtaí nach bhfuil faighte ná léite ag iarratasóir.

Is fostóir comhdheiseanna é an tÚdarás Náisiúnta Míchumais. Chuirfí fáilte ar leith roimh iarratais ó dhaoine a bhfuil míchumas orthu. Is féidir socruithe réasúnacha a chur i bhfeidhm.

## An Próiseas Roghnúcháin

Beidh an méid seo a leanas i gceist leis an bPróiseas Roghnúcháin:

* Iarratas a chur isteach (Foirm iarratais agus litir chumhdaigh)
* Iarrthóirí a ghearrliostú ar bhonn na faisnéise atá ina n-iarratas
* Agallamh

## Gearrliostú

De ghnáth, is mó an líon iarratas a fhaightear le haghaidh poist ná an líon a theastaíonn chun folúntais reatha agus folúntais amach anseo sa phost sin a líonadh. Fiú amháin i gcás go gcomhlíonfaidh tú ceanglais incháilitheachta an chomórtais, d’fhéadfadh an tÚdarás Náisiúnta Míchumais a chinneadh nach ngairfí ach líon níos lú iarratasóirí chun agallaimh i gcás nach mbeadh sé praiticiúil agallamh a chur ar gach duine de bharr an lín atá ag déanamh iarratas ar an bpost. Chuige sin, déanann an tÚdarás Náisiúnta Míchumais socrú chun próiseas gearrliostaithe a oibriú chun roghnú a dhéanamh ar ghrúpa daoine a fhreastalóidh ar agallamh, ar daoine iad a mheasfar a bheith ar na daoine is oiriúnaí don phost tar éis na foirmeacha iarratais a scrúdú.

Déanfaidh bord saineolaithe scrúdú ar na foirmeacha iarratais in aghaidh critéir réamhchinntithe atá bunaithe ar riachtanais an phoist. Ní hé sin le rá nach bhfuil na hiarrthóirí eile oiriúnach ná nach bhfuil siad in ann an post a dhéanamh. Ina ionad sin, táthar á rá go meastar go bhfuil roinnt iarrthóirí ann a bhfuil cáilíochtaí níos fearr acu agus/nó go bhfuil taithí níos ábhartha acu, bunaithe ar a n-iarratas. Dá bhrí sin, tá sé le do leas féin cuntas beacht, mionsonraithe agus cruinn ar na cáilíochtaí/an taithí atá agat a thabhairt i d’iarratas.

Is féidir go gcruthófar painéal iarrthóirí rathúla mar thoradh ar na hagallaimh. Is féidir na hiarrthóirí a gheobhaidh áit ar an bpainéal agus a chomhlíonann coinníollacha an phróisis roghnúcháin a bhreithniú le haghaidh folúntais cheadaithe a thiocfaidh chun cinn ina dhiaidh seo le linn thréimhse feidhme an phainéil. Beidh an t-iarrthóir a gheobhaidh an chéad áit ar an bpainéal ar an gcéad iarrthóir a bhreithneofar le haghaidh poist, faoi réir imréitigh shásúla a chomhlíonadh, agus rachfar ar aghaidh ina dhiaidh sin in ord fiúntais.

## Rúndacht

Faoi réir fhorálacha an Achta um Shaoráil Faisnéise 2014, caithfear le hiarratais i modh rúin dhaingin.

## Faisnéis Thábhachtach Eile

Ní bheidh an tÚdarás Náisiúnta Míchumais freagrach as aon chaiteachais a thabhóidh iarrthóirí a aisíoc.

Ní thugann cead isteach duine i gcomórtas, ná cuireadh chun agallaimh, ná fógra faoi thoradh rathúil, le fios gur deimhin leis an Údarás Náisiúnta Míchumais go gcomhlíonann an duine lena mbaineann na ceanglais ná nach bhfuil an duine dícháilithe de réir dlí ón bpost a shealbhú. Ní ghabhann aon ráthaíocht leis ach oiread go ndéanfar iarratas an iarratasóra a bhreithniú tuilleadh. Tá sé tábhachtach, dá bhrí sin, go dtugann tú faoi deara gur fútsa atá sé a chinntiú go gcomhlíonann tú na ceanglais incháilitheachta don chomórtas sula bhfreastalóidh tú ar agallamh. Más rud é nach gcomhlíonann tú na ceanglais bhunriachtanacha sin atá leagtha amach thuas agus go bhfreastalóidh tú ar agallamh go fóill, beidh tú ag tabhú costas gan ghá.

Sula molfar aon iarrthóir lena c(h)eapadh chuig an bpost seo, déanfaidh an tÚdarás Náisiúnta Míchumais gach fiosrúchán a mheastar is gá chun oiriúnacht an iarrthóra sin a shuí. Go dtí go mbeidh gach céim den phróiseas earcaíochta curtha i gcrích go hiomlán, ní bheifear in ann cinneadh a dhéanamh agus ní bheifear a mheas ná a thabhairt le tuiscint ach oiread go ndearnadh cinneadh.

I gcás go ndéanfaidh an duine a mholtar lena c(h)eapadh diúltú don cheapachán, nó má scarann sé/sí leis tar éis dó nó di glacadh leis an gceapachán, nó i gcás go dtiocfaidh folúntas breise chun cinn, féadfaidh ÚNM, dá rogha féin, duine eile a roghnú agus a mholadh lena c(h)eapadh bunaithe ar thoradh an chomórtais earcaíochta seo.

# Cearta Iarrthóirí – Nósanna Imeachta Athbhreithniúcháin i dtaca leis an bPróiseas Earcaíochta

Déanfaidh an tÚdarás Náisiúnta Míchumais iarrataí ar athbhreithniú a bhreithniú de réir fhorálacha na gcód cleachtais arna bhfoilsiú ag an gCoimisiún um Cheapacháin Seirbhíse Poiblí. Tá na Cóid Chleachtais ar fáil ar shuíomh Gréasáin [an Choimisiúin um Cheapacháin Seirbhíse Poiblí](http://www.cpsa.ie).

I gcás go mbeidh iarrthóir míshásta le gníomh nó cinneadh a rinneadh i dtaca lena (h)iarratas, féadfaidh sé/sí aiseolas a iarraidh. Déanfaidh an Rannóg Seirbhísí Corparáideacha athbhreithniú tosaigh go hinmheánach ar cén fáth ar measadh a (h)iarratas a bheith neamhrathúil. Seolfar an toradh ar an athbhreithniú sin chuig an iarrthóir i scríbhinn.

* Chun athbhreithniú tosaigh a iarraidh, ní mór d’iarrthóir scríobh chuig ÚNM laistigh de chúig lá oibre ó fhógra a fháil i dtaobh an chinnidh ar a (h)iarratas. Déanfaidh ÚNM an t-athbhreithniú tosaigh gan mhoill. Más rud é go bhfuil an t-iarrthóir míshásta leis an toradh, féadfaidh sé/sí dul i muinín na nósanna imeachta foirmiúla laistigh de dhá lá oibre ó fhógra a fháil i dtaobh an toraidh ar an athbhreithniú tosaigh.
* Beidh an t-eadránaí cinntí ina d(h)uine nach raibh baint aige/aici leis an bpróiseas roghnúcháin agus déanfaidh sé/sí breith a thabhairt faoi iarrataí ar athbhreithniú. Is cinneadh críochnaitheach a bheidh i gcinneadh an eadránaí cinntí i ndáil le hábhair den sórt sin.

## Na Dualgais ar Iarrthóirí

Ba cheart d’iarrthóirí a thabhairt faoi deara go ndícháileofaí iad dá dtabharfadh siad faoi chanbhasáil agus nach mbeadh siad curtha san áireamh sa phróiseas dá bharr.

## Ní ceadmhach d’iarrthóirí

* Faisnéis bhréagach a chur ar fáil go feasach nó go místuama
* Aon duine a chanbhasáil, trí aslú nó gan aslú
* Cur isteach ar an bpróiseas nó cur as dó ar bhealach ar bith
* Ní ceadmhach do thríú páirtí iarrthóir a phearsanú ag céim ar bith den phróiseas
* Aon duine a sháraíonn na forálacha thuas nó a chabhraíonn le duine eile na forálacha thuas a shárú, beidh sé/sí ciontach i gcion. Tá duine a fhaightear ciontach i gcoir faoi dhliteanas fíneáil a íoc nó príosúnachta.

Ina theannta sin, i gcás go raibh nó go bhfuil duine a fuarthas ciontach i gcion ina (h)iarrthóir ag próiseas earcaíochta, ansin:

* I gcás nár ceapadh é/í chuig post, dícháileofar é/í mar iarrthóir; agus
* I gcás gur ceapadh é/í tar éis an phróisis earcaíochta atá i gceist, forghéillfidh sé/sí an ceapachán sin.

## Critéir shonracha iarrthóirí

### Ní mór d’iarrthóirí

* An t-eolas agus an cumas a bheith acu dualgais an phoist lena mbaineann a chomhlíonadh
* Bheith oiriúnach ar fhorais phearsantachta
* Bheith oiriúnach ar gach bealach ábhartha eile dá gceapadh chuig an bpost lena mbaineann agus, má éiríonn leo, ní cheapfar chun an phoist iad:
* Mura n-aontaíonn siad tabhairt faoi na dualgais a ghabhann leis an bpost agus glacadh leis na coinníollacha faoina gcomhlíontar na dualgais nó faoina bhféadfadh sé bheith riachtanach na dualgais a chomhlíonadh;
* Mura bhfuil siad inniúil agus ar fáil go hiomlán chun tabhairt faoi na dualgais a ghabhann leis an bpost agus mura bhfuil siad lánábalta tabhairt fúthu;
* Mura ndeimhnítear iad a bheith feidhmiúil ó thaobh liachta de glacadh leis an gceapachán.

## Iarrthóireacht a mheas a bheith tarraingthe siar

Iarrthóirí nach bhfreastalaíonn ar agallamh nó ar aon triail eile de réir mar a éileoidh an tÚdarás Náisiúnta Míchumais nó nach soláthraíonn, má iarrtar a leithéid air/uirthi, cibé fianaise a éilíonn an tÚdarás a bhaineann lena n-iarrthóireacht, ní bheidh aon éileamh acu a thuilleadh ar a bheith lena mbreithniú.

# Ceanglas Saoránachta

Ní mór d’iarrthóirí incháilithe:

(a) A bheith ina saoránach de chuid an Limistéir Eorpaigh Eacnamaíoch (LEE). Is é atá in LEE Ballstáit an Aontais Eorpaigh mar aon leis an Íoslainn, Lichtinstéin agus an Iorua; nó

(b) A bheith ina saoránach de chuid na Ríochta Aontaithe; nó

(c) A bheith ina saoránach de chuid na hEilvéise de bhun an chomhaontaithe idir an tAontas Eorpach agus an Eilvéis maidir leis an tsaorghluaiseacht daoine; nó

(d) A bheith ina saoránach de chuid tír nach tír LEE í agus a bhfuil víosa Stampa 41 nó víosa Stampa 5 aige/aici

1 Tabhair faoi deara go nglactar le víosa Airteagal 50 CAE, a tháinig in ionad Stampa 4 EUFAM tar éis an Bhreatimeachta, mar choibhéis le Stampa 4.

Chun cáiliú, ní mór d’iarrthóirí bheith incháilithe faoi dháta aon tairisceana poist.

# An tAcht um Chosaint Sonraí, 2018

Nuair a fhaightear d’iarratas, cruthaímid taifead faoi d’ainm agus cuirtear cuid mhór den fhaisnéis phearsanta a sholáthraíonn tú isteach sa taifead sin. Úsáidtear an taifead pearsanta sin chun d’iarrthóireacht a phróiseáil agus mar chuid den phróiseas earcaíochta. Tá faisnéis den sórt sin atá á coinneáil ag ÚNM agus ag an eagraíocht is fostóir faoi réir na gceart agus na n-oibleagáidí a leagtar amach san Acht um Chosaint Sonraí, 2018. Chun tuilleadh faisnéise a fháil faoi conas a dhéanaimid do shonraí pearsanta a choinneáil agus a úsáid, léigh [Beartas Príobháideachta an Údaráis Náisiúnta Míchumais](http://nda.ie/Privacy-Policy/), rud ina dtugtar treoracha faoin gceart atá ag duine chun a t(h)oiliú a tharraingt siar am ar bith.

Chun iarraidh ar rochtain d’ábhar sonraí a dhéanamh faoin Acht um Chosaint Sonraí, 2018, cuir d’iarraidh isteach i scríbhinn chuig: An tOifigeach Cosanta Sonraí, An tÚdarás Náisiúnta Míchumais, 25 Bóthar Chluaidh, Baile Átha Cliath 4. De rogha air sin, cuir isteach í le ríomhphost chuig dataprotection@nda.ie

Déan cinnte de go dtugann tú a oiread mionsonraí agus is féidir faoi na taifid atá á lorg agat chun cur ar ár gcumas an taifead iomchuí a shainaithint. Baintear míreanna áirithe faisnéise nach bhfuil sonrach do dhuine aonair ar bith as taifid chun críocha ginearálta staidrimh.

# Príomhchoinníollacha Seirbhíse

Cuirfear príomhchoinníollacha seirbhíse i bhfeidhm ar aon dul le gach ceann de na ciorcláin iomchuí/na nósanna iomchuí agus na beartais iomchuí ón rialtas is infheidhme tráth an tsocrúcháin.

## Tuarastal

Is ag an bpointe íosta de Scála Tuarastail Caighdeánach an Oifigigh Cléireachais a bheidh an tuarastal tosaigh. Is mar a leanas atá an scála tuarastail don phost:

An scála pá le héifeacht ón 1 Deireadh Fómhair 2024 do Státseirbhísigh a ceapadh an 6 Aibreán 1995 nó ina dhiaidh agus atá ag íoc ranníocaíocht ÁSPC de ráta Aicme A agus atá ag déanamh ranníocaíocht fostaí i ndáil le sochair aoisliúntais phearsanta (Ranníocaíocht Phearsanta Pinsin):

**Íocaíocht Sheachtainiúil an Oifigigh Cléireachais (Ranníocaíocht Phearsanta Pinsin)**

€571.04 €604.06 €612.46 €628.82 €652.99 €677.10 €701.19 €718.74 €738.65 €761.77 €778.02 €800.90 €823.63 €859.10 €886.97¹ €899.77².

An Scála Pá Ranníocaíochta Neamhphearsanta Pinsin le héifeacht ón 1 Deireadh Fómhair 2024 (dóibh siúd a ceapadh roimh an 6 Aibreán 1995):

**Íocaíocht Sheachtainiúil an Oifigigh Cléireachais**

€546.84 €578.25 €586.20 €609.43 €624.72 €647.64 €670.56 €693.48 €709.95 €732.20 €750.86 €766.04 €787.66 €821.35 €847.83¹ €860.06²

Féadfar breisíochtaí a íoc faoi réir feidhmíocht shásúil de réir an Bheartais Rialtais. Féadfar breisíochtaí fadseirbhíse a íoc tar éis seirbhís shásúil 3 bliana (LSI-1) agus 6 bliana (LSI-2) ag uasphointe an scála.

Beifear ag tosú ag **an gcéad phointe** den scála. Féadfar go mbeidh téarmaí agus coinníollacha difriúla i bhfeidhm i gcás gur státseirbhíseach nó seirbhíseach poiblí san am i láthair atá sa cheapaí.

## Saoire Bhliantúil

Beidh an liúntas saoire bliantúla le haghaidh phost an Oifigigh Cléireachais mar a leanas:

22 lá, ag méadú go 23 lá tar éis seirbhís cúig bliana

24 lá tar éis seirbhís deich mbliana

25 lá tar éis seirbhís 12 bhliain

26 lá tar éis seirbhís 14 bliana

Tá an liúntas sin faoi réir na gcoinníollacha maidir le saoire bhliantúil a dheonú san earnáil phoiblí agus tá sé bunaithe ar sheachtain cúig lá, gan gnáthlaethanta saoire poiblí a áireamh.

## Uaireanta Oibre

Ní bheidh uaireanta freastail níos lú ná 35 uair an chloig mar uaireanta freastail comhlána sa tseachtain. Beidh do ghnáthuaireanta oibre ó 9am go 5pm ó Luan go hAoine.

Oibríonn ÚNM beartas um obair chumaisc, rud lena n-éilítear ar fhostaithe a bheith ar an láthair dhá lá sa tseachtain ar a laghad. Beidh an ceanglas sin ag brath ar riachtanais an róil agus beidh sé éagsúil ó am go chéile. Comhaontaítear mionsonraí an tsocraithe sin go háitiúil le do bhainisteoir líne.

## Tréimhsí Sosa

Beidh feidhm ag téarmaí an Achta um Eagrú Ama Oibre, 1997, maidir leis an gceapachán seo.

## Áit oibre

Tá an tÚdarás Náisiúnta Míchumais lonnaithe faoi láthair ag 25 Bóthar Chluaidh, Droichead na Dothra, Baile Átha Cliath, D04 E409.

## Tionacht

Is Painéal Oifigeach Cléireachais é seo (Lánaimseartha agus/nó Páirtaimseartha, Buan agus/nó Sainchuspóir). Ceanglófar ort dul faoi thréimhse phromhaidh.

## Saoire Bhreoiteachta

Íocfar pá le linn neamhláithreacht bhreoiteachta de réir fhorálacha na Rialachán um Shaoire Bhreoiteachta na Seirbhíse Poiblí.

## ÁSPC

Beidh ar oifigigh atá ag íoc ÁSPC de ráta Aicme A sainordú a shíniú lena dtabharfar údarás don Roinn Coimirce Sóisialaí sochair ar bith atá dlite faoi na hAchtanna Leasa Shóisialaigh a íoc go díreach leis an Údarás Náisiúnta Míchumais. Beidh íocaíocht le linn na breoiteachta faoi réir na héilimh riachtanacha a bheith á ndéanamh ag an oifigeach ar shochar árachais shóisialta don Roinn Coimirce Sóisialaí laistigh den teorainn riachtanach ama.

## Fostaíocht Sheachtrach

Ní fhéadfaidh ceapaithe chuig poist lánaimseartha dul i mbun cleachtadh príobháideach ná a bheith bainteach le haon ghnó seachtrach a chuirfeadh isteach ar chomhlíonadh na ndualgas oifigiúil.

## Aoisliúntas agus scor

Tairgfear don iarrthóir rathúil téarmaí pinsin seirbhíse poiblí agus coinníollacha aoise scoir de réir socruithe pinsin san Údarás Náisiúnta Míchumais ar bhonn stádas an cheapaí rathúil:

1. De ghnáth, beidh duine nach bhfuil aon stair inphinsin Seirbhíse Poiblí aige/aici sna 26 seachtaine roimh cheapachán ina c(h)omhalta den Scéim Pinsean Seirbhíse Poiblí Aonair (Scéim Aonair), a tosaíodh le héifeacht ón 1 Eanáir 2013 [tagraítear di in alt 10 den Acht um Pinsin na Seirbhíse Poiblí (Scéim Aonair agus Forálacha Eile), 2012];
2. Aon duine a bhí ina c(h)omhalta de “scéim pinsean seirbhíse poiblí a bhí ann cheana” mar a fhorléirítear leis an Acht um Pinsin na Seirbhíse Poiblí (Scéim Aonair agus Forálacha Eile), 2012, agus nach gcáilíonn le haghaidh comhaltas den Scéim Aonair, beidh téarmaí caighdeánacha pinsean seirbhíse poiblí aige/aici a bheidh ag teacht le stádas iontrálaí nua nó le stádas nach stádas iontrálaí nua chun críocha an Achta um Aoisliúntas na Seirbhíse Poiblí (Forálacha Ilghnéitheacha), 2004.

## Stádas an cheapaí chun críocha aoisliúntais

Éileofar ar cheapaithe a stair iomlán seirbhíse poiblí a nochtadh. Tabharfar mionsonraí faoi na forálacha aoisliúntais cuí tar éis stádas an cheapaí a chinneadh. Ba cheart na pointí seo a leanas a thabhairt faoi deara:

### **Fabhrú Pinsin**

Beidh feidhm ag teorainn 40 bliain leis an tseirbhís iomlán is féidir a áireamh i gcomhair pinsin i gcás go raibh duine ina c(h)omhalta de níos mó ná scéim pinsean seirbhíse poiblí amháin atá ann cheana. Tháinig an teorainn 40 bliain sin dá bhforáiltear san Acht um Pinsin na Seirbhíse Poiblí (Scéim Aonair agus Forálacha Eile), 2012, in éifeacht an 28 Iúil 2012. **Is féidir go mbeidh impleachtaí pinsin aige sin ar cheapaí ar bith a bhfuil cearta pinsin gnóthaithe aige/aici i bpost sa tseirbhís phoiblí roimhe seo.**

### **Laghdú Pinsin**

Leis an Acht um Pinsin na Seirbhíse Poiblí (Scéim Aonair agus Forálacha Eile), 2012, leathnaíodh laghdú pinsin chun go mbeadh pinsean seirbhíse poiblí aon duine atá ar scor faoi dhliteanas i leith laghdú ar é/í a bheith ag dul i mbun fostaíocht seirbhíse poiblí an athuair, fiú i gcás go bhfuil an fhostaíocht nua i réimse eile den tseirbhís phoiblí.

Mar sin féin, más rud é go raibh an ceapaí fostaithe roimhe seo sa Státseirbhís agus gur bronnadh pinsean air/uirthi faoi shocruithe luathscoir shaorálaigh (seachas an Scéim Dreasachta Luathscoir (SDLS) nó scéim LSS/SIS de chuid Fheidhmeannacht na Seirbhíse Sláinte, a fhágann nach bhfuil duine incháilithe le haghaidh an chomórtais), scoirfidh teideal chun íoc an phinsin sin le héifeacht ó dháta an athcheapacháin.

### **Scéim Luathscoir do Mhúinteoirí: An Roinn Oideachais – Ciorclán 102/2007**

Rinne an Roinn Oideachais Scéim Luathscoir do Mhúinteoirí a thabhairt isteach. Tá sé mar choinníoll de chuid na Scéime Luathscoir gurb amhlaidh, seachas sna cásanna a leagtar amach i míreanna 10.2 agus 10.3 den chiorclán iomchuí agus sna cásanna sin amháin, más rud é go nglacann múinteoir le luathscor faoi Shraitheanna 1, 2 nó 3 den scéim sin agus go bhfostaítear é/í in aon cháil i réimse ar bith san earnáil phoiblí, a scoirfear láithreach de phinsean a íoc leis an duine sin faoin scéim. Tosófar arís ar íocaíochtaí pinsin, áfach, nuair a scoirfear den fhostaíocht sin nó ar an lá a shlánóidh an duine 60 bliain d’aois, cibé acu is déanaí, ach nuair a thosófar ar íocaíochtaí pinsin arís, beidh an pinsean bunaithe ar sheirbhís ináirithe iarbhír an duine mar mhúinteoir (i.e., ní chuirfear san áireamh na blianta breise a tugadh roimhe sin nuair a bheidh an íocaíocht pinsin á ríomh).

### **Scor de dheasca Easláinte**

Tabhair faoi deara: i gcás gur scoir duine ó chomhlacht Státseirbhíse/Seirbhíse Poiblí mar gheall ar easláinte, d’fhéadfaí athbhreithniú a dhéanamh ar phinsean an duine sin ón bhfostaíocht sin de réir na rialacha a bhaineann le scor de bharr easláinte laistigh de scéim pinsean na fostaíochta sin.

### **Ranníocaíocht Bhreise Aoisliúntais**

Tá an ceapachán seo faoi réir na Ranníocaíochta Breise Aoisliúntais de réir Chuid 4 den Acht um Pá agus Pinsin Seirbhíse Poiblí, 2017. Tá an Ranníocaíocht Bhreise Aoisliúntais le híoc de bhreis ar aon ranníocaíochtaí is iníoctha i ndáil le comhaltas de do phríomhscéim aoisliúntais agus/nó de scéim pinsean céile agus leanaí.

Is iad sin thuas na príomhchoinníollacha seirbhíse agus níl sé beartaithe gur liosta cuimsitheach atá ann de na téarmaí agus de na coinníollacha fostaíochta ar fad a leagfar amach sa chonradh fostaíochta a chomhaontófar leis na hiarrthóirí rathúla.